
PATVAĻĪGI NOVIETOTO METĀLA GARĀŽU GAROZAS IELAS IEKŠKVARTĀLĀ STARP DAUDZDZĪVOKĻU DZĪVOJAMĀM MĀJĀM GAROZAS IELĀ 32; 30; 26; 28; 34 UN 36, JELGAVĀ DEMONTĀŽA

Atklāti balsojot: PAR – 11 (M.Buškevics, M.Daģis, U.Dūmiņš, I.Konutis, G.Kurlovičs, A.Rāviņš, A.Rublis, R.Šlegelmilhs, M.Štāls, V.Švāns, R.Vectirāne), PRET – nav, ATTURAS – 2 (M.Galkins, V.Kudrjavceva),
Lai nodrošinātu Jelgavas valstspilsētas iedzīvotājiem un tās viesiem sakārtotu pilsētvidi, Jelgavas valstspilsētas pašvaldības (turpmāk - Pašvaldība) dome risina jautājumus par Jelgavas valstspilsētā esošo nekustamo īpašumu sakārtošanu un uzturēšanu atbilstoši normatīvo aktu prasībām.
Uz Pašvaldībai piekrītoša zemes gabala ar kadastra apzīmējumu 0900 014 0204, Garozas ielas iekškvartālā starp daudzdzīvokļu dzīvojamām mājām Garozas ielā 32; 30; 26; 28; 34 un 36, Jelgavā (turpmāk - Garozas ielas iekškvartāls) atrodas 18 brīvi stāvošas un 18 rindā savienotas metāla garāžas, kuras ir sliktā tehniskā stāvoklī un kurām Jelgavas valstspilsētas pašvaldības iestādes “Centrālā pārvalde” Būvvaldes (turpmāk – Būvvalde) tehnisko dokumentu glabātavā nav projekta dokumentācija par to novietošanu, nav informācijas par zemes nomas līgumiem un īpašniekiem vai garāžu lietotājiem. 
Pārbaudot Būvvaldes rīcībā esošo informāciju, konstatēts turpmāk norādītais. 
2021. gada 6. jūlijā Būvvaldes speciālisti, veicot Garozas ielas iekškvartāla vizuālo apskati, konstatēja, ka zemes gabalā ar kadastra apzīmējumu 0900 014 0204 novietotas metāla garāžas. Vairākas no metāla garāžām novietotas kā brīvi stāvošas būves. Daļa no metāla garāžām bloķētas pie ēkas ar kadastra apzīmējumu 0900 014 0142 002 Garozas ielā 26, Jelgavā un pie ēkas ar kadastra apzīmējumu 0900 014 0143 002 Garozas ielā 28, Jelgavā. 
Garāžu novietošana veikta patvaļīgi bez Būvvaldē akceptētas būvniecības ieceres dokumentācijas, pārkāpjot Būvniecības likuma 18.panta otro daļu. Par konstatētajiem faktiem 2021. gada 19. jūlijā Būvvaldes būvinspektors sagatavoja Atzinumu Nr.BIS-BV-19.9-2021-9276 (4-23.1/198a/2021) par būves pārbaudi. 
Saskaņā ar Būvniecības likuma 18.panta otro daļu, patvaļīga būvniecība ir būvdarbi, kas veikti bez atzīmes par projektēšanas nosacījumu vai būvdarbu uzsākšanas nosacījumu izpildi vai bez lēmuma par būvniecības ieceres akceptu gadījumos, kad attiecīgie lēmumi saskaņā ar normatīvajiem aktiem ir nepieciešami, būvdarbi, kas veikti bez paziņojuma par būvniecību iesniegšanas būvniecības informācijas sistēmā, būvdarbi, kas neatbilst materiālajām tiesību normām, būvdarbi, kas neatbilst būvprojektam un būves vai tās daļas ekspluatācija neatbilstoši projektētajam lietošanas veidam.
Ņemot vērā, ka Pašvaldības rīcībā nebija informācijas par metāla garāžu piederību, 2021. gada 27. jūlijā Būvvalde publicēja Latvijas Republikas oficiālajā izdevumā “Latvijas Vēstnesis” un Pašvaldības informatīvajā izdevumā “Jelgavas Vēstnesis” sludinājumus ar lūgumu līdz 2021. gada 30. septembrim atsaukties garāžu īpašniekiem vai lietotājiem. Aicinājums atsaukties tika izvietots arī uz metāla garāžu durvīm. Aicinājuma mērķis bija apzināt garāžu īpašniekus un lietotājus, kā arī noskaidrot garāžu izvietošanas likumību.
Uz publicētajiem sludinājumiem un aicinājumu atsaucās 14 garāžu lietotāji.
2021. gada 6. decembrī Būvvalde pieņēma lēmumu Nr.1005/4-5.1/PB “Par patvaļīgu garāžu būvniecību Garozas ielas iekškvartālā starp daudzdzīvokļu dzīvojamām mājām Garozas ielā 32; 30; 26; 28; 34 un 36, Jelgavā” (turpmāk – Lēmums), ar kuru uzdeva metāla garāžu lietotājiem līdz 2022. gada 1. jūlijam atjaunot Jelgavas valstspilsētas pašvaldībai piekrītoša zemesgabala ar kadastra apzīmējumu 0900 014 0204, Garozas ielas iekškvartālā, Jelgavā iepriekšējo stāvokli – demontējot patvaļīgi novietotās metāla garāžas. Lēmums tika nosūtīts garāžu lietotājiem un normatīvajos aktos noteiktajā kārtībā netika apstrīdēts.
2022. gada 12. maijā Pašvaldībā tika saņemta garāžu lietotāju 2022. gada 9. maija kolektīvā vēstule, kurā garāžu lietotāji norādīja, ka ir saņēmuši Lēmumu un lūdz Pašvaldību izvērtēt piedāvājumu noslēgt ar garāžu lietotājiem zemes nomas līgumus un atļaut turpināt lietot uz zemesgabala novietotās garāžas. 
2023. gada 1. martā Pašvaldībā tika saņemta atkārtota kolektīvā vēstule un atsevišķa garāžu lietotāja vēstule, kurās atkārtoti lūgts iznomāt zemi garāžu uzturēšanai.
Atbildes vēstulēs Pašvaldība norādīja, ka tai piederošu zemesgabalu var iznomāt saskaņā ar Ministru kabineta 2018. gada 19. jūnija noteikumiem Nr.350 “Publiskas personas zemes nomas un apbūves tiesības noteikumi”. Ņemot vērā to, ka Pašvaldības rīcībā nav dokumentu, kas apliecinātu garāžu lietotāju īpašuma tiesības uz būvēm, nav tiesiska pamata risināt jautājumu par zemes gabala nomu. Savukārt, ja garāžu lietotāju rīcībā ir garāžu īpašuma tiesību apliecinoši dokumenti, tie jāiesniedz Pašvaldībā. 
Tika arī norādīts, ka Civilprocesa likuma (turpmāk – CPL) 288.panta trešā daļa paredz iespēju sevišķās tiesāšanās kārtībā konstatēt faktus, kuriem ir juridiska nozīme (CPL 251.panta 6.punkts), ja spēkā esošie normatīvie akti neparedz citādu kārtību to konstatēšanai. Garāžu lietotājiem tika ieteikts izvērtēt iespējas un vērsties tiesā ar pieteikumu par juridiska fakta konstatēšanu, līdz 2022. gada 31. augustam, informējot par to Pašvaldību, jo tikai tad, ja tiks atzītas garāžu lietotāju īpašuma tiesības, Pašvaldība varēs izlemt jautājumu par zemes nomas līguma noslēgšanu atbilstoši normatīvajiem aktiem.
	2022. gada 22. decembrī un atkārtoti 2023. gada 28. februārī Būvvaldes būvinspektoram apsekojot metāla garāžas Garozas ielas iekškvartālā, Jelgavā konstatēts, ka Lēmums nav izpildīts un garāžas nav demontētas, kā arī garāžu lietotāju īpašuma tiesību apliecinoši dokumenti Pašvaldībā nav iesniegti.
2026. gada 7. maijā Būvvalde atkārtoti uz metāla garāžu durvīm Garozas ielas iekškvartālā novietoja paziņojumu ar aicinājumu demontēt patvaļīgi novietotās garāžas līdz 2026. gada 1. jūlijam, pretējā gadījumā garāžas demontēs Pašvaldība. Tika norādīts, ja ir objektīvi iemesli, lai garāžas netiktu demontētas, informācija Pašvaldībā iesniedzama līdz 2026. gada 1. jūnijam.
Uz paziņojumu atsaucās viens garāžu lietotājs, lūdzot neveikt garāžas demontāžu, paskaidrojot, ka garāža tiek uzturēta tehniskā kārtībā. Īpašuma vai lietošanas tiesības apliecinoši dokumenti Pašvaldībā iesniegti netika.
Būvniecības likuma 7.panta pirmās daļas 2.punkts nosaka, ka vietējās pašvaldības kompetencē ir pieņemt lēmumus par turpmāko rīcību ar tās teritorijā esošām būvēm, kuras ir pilnīgi vai daļēji sagruvušas vai nonākušas tādā stāvoklī, ka to lietošana ir bīstama vai tās bojā ainavu.
Ievērojot augstāk norādīto un to, ka patvaļīgi novietotās metāla garāžas vizuāli bojā Jelgavas pilsētvides ainavu, saskaņā ar Pašvaldību likuma 4.panta pirmās daļas 16.punktu, Būvniecības likuma 7.panta pirmās daļas 2.punktu, Administratīvā procesa likuma 57. pantu,

JELGAVAS VALSTSPILSĒTAS PAŠVALDĪBAS DOME NOLEMJ:
1. Demontēt 18 patvaļīgi izvietotās metāla garāžas, kas atrodas uz Jelgavas valstspilsētas pašvaldībai piekrītoša zemesgabala ar kadastra apzīmējumu 0900 014 0204, Garozas ielas iekškvartālā (starp daudzdzīvokļu dzīvojamām mājām Garozas ielā 32; 30; 26; 28; 34 un 36) Jelgavā, saskaņā ar metāla garāžu izvietojuma shēmu (pielikumā). Metālā garāžu demontāžas organizēšanu uzsākt ar 2026. gada 1. oktobri. 
2. Pilnvarot Jelgavas valstspilsētas pašvaldības iestādes “Centrālā pārvalde” Pašvaldības īpašumu departamenta vadītāju organizēt šī lēmuma 1. punktā noteikto uzdevumu izpildi.
3. 	Jelgavas valstspilsētas pašvaldības iestādes “Centrālā pārvalde” Finanšu departamentam iekļaut 2026.gada budžetā nepieciešamo pašvaldības finansējumu demontāžas izdevumu segšanai programmā “Pašvaldības dzīvokļu pārvaldīšana, remonts, veco māju nojaukšana” (klasifikācijas kods 06.604) no naudas līdzekļu atlikuma saskaņā ar iepirkumu rezultātiem.

